ฟินันซ่าลุยบอนด์โปรตุเกสต่อเมินวิกฤตยุโรป
บลจ.ฟินันซ่า มองโอกาสลงทุนระยะสั้นในพันธบัตรโปรตุเกส ชูผลตอบแทนดี ความเสี่ยงต่ำ เชื่อวิกฤตยุโรปผ่านไปได้
2 ธ.ค. 2553

บลจ.ฟินันซ่า มองโอกาสลงทุนระยะสั้นในพันธบัตรโปรตุเกส ชูผลตอบแทนดี ความเสี่ยงต่ำ เชื่อวิกฤตยุโรปผ่านไปได้
นายธีรพันธุ์  จิตตาลาน  ประธานเจ้าหน้าที่บริหารและกรรมการบริหาร  บริษัทหลักทรัพย์จัดการกองทุน (บลจ.) ฟินันซ่า กล่าวถึงสถานการณ์ในยุโรปว่า เหตุการณ์ความวุ่นวายเหล่านี้ถูกจุดชนวนจากการที่นายกรัฐมนตรีของเยอรมนีออกมาเรียกร้องให้มีการตั้งเงื่อนไขการให้ความช่วยเหลือทางการเงินหลังเดือนมิ.ย.2556 เมื่อสถาบันให้ความช่วยเหลือทางการเงินหรือ EFSF (European Financial Stability Facility)สิ้นสถานะลง โดยเรียกร้องให้นักลงทุนเข้ามาร่วมรับผิดชอบความเสียหายเช่นจะต้องตกลงลดหนี้ (Haircuts)หรือการขยายเวลาชำระหนี้  โดยล่าสุดในวันที่ 28 พ.ย.ที่ผ่านมา กลุ่มประทศยูโร โดยเฉพาะเยอรมนีและฝรั่งเศสตกลงกันในรายละเอียดเบื้องต้นถึงเงื่อนไขการให้ความช่วยเหลือในอนาคตในรูปแบบที่มีความประนีประนอมมากขึ้น
ทั้งนี้ โดยจะมีการจัดตั้งสถาบันให้ความช่วยเหลือทางการเงินเป็นการถาวรโดยจะเรียกว่า ESM (European Stability Mechanism)หลังจาก ESFS สิ้นสถานะลงในเดือนมิ.ย.2556 ซึ่งจะให้ความช่วยเหลือกับประเทศในกลุ่มยูโรที่มีปัญหาทางการเงินแต่มีเงื่อนไขว่าจะมีการพิจารณาว่าประเทศที่ขอรับความช่วยเหลือดังกล่าว มีความสามารถในการชำระหนี้หรือไม่ โดยหาก IMF และ EC (European Commission) พิจารณาว่าประเทศที่ขอรับความช่วยเหลือนั้น ขาดความสามารถในการชำระหนี้ นักลงทุนจะต้องตกลงปรับโครงสร้างหนี้ 
ในกรณีของประเทศไอร์แลนด์ที่ตกเป็นข่าวครึกโครมในช่วงที่ผ่านมาเนื่องจากหนี้สาธารณะเพิ่มขึ้นสูงมากหลังจากที่รัฐบาลเข้าไปช่วยเหลือธนาคารในประเทศที่มีปัญหาหนี้เสียจากปัญหาฟองสบู่ในภาคอสังหาริมทรัพย์ แม้ว่ารัฐบาลจะยืนยันว่ามีสภาพคล่องเพียงพอแต่ก็ยังถูกกดดันจากประเทศอื่นๆ ในกลุ่มยูโรจนต้องยอมรับความช่วยเหลือทางการเงิน เพื่อที่จะสร้างความมั่นใจให้กับนักลงทุนว่าประเทศไอร์แลนด์จะมีความสามารถในการชำระหนี้ได้   
ทั้งนี้ นักลงทุนควรจะทำความเข้าใจว่าการที่ประเทศในกลุ่มยุโรปรับความช่วยเหลือทางการเงินไม่ได้หมายความว่าประเทศนั้นๆ จะผิดนัดชำระหนี้ อย่างเช่นกรีกซึ่งรับความช่วยเหลือทางการเงินในช่วงกลางปีที่ผ่านมาก็ยังไม่เคยผิดนัดชำระหนี้ภาครัฐแต่อย่างไร เพราะหากประเทศในกลุ่มยูโรผิดนัดชำระหนี้ก่อนปี 2556 จะมีผลกระทบอย่างรุนแรงถึงการคงอยู่ของการรวมกลุ่มทางการเงินและจะกระทบถึงความสามารถและต้นทุนในการกู้ยืมเงินจากตลาดของประเทศต่างๆ ในยุโรปในอนาคต ซึ่งเป็นต้นทุนที่สูงเกินกว่ากลุ่มประเทศสมาชิกการรวมกลุ่มทางการเงินยูโรจะยอมรับได้  สถานการณ์คล้ายคลึงกันนี้เคยเกิดขึ้นในแถบบ้านเราหลังการลดค่าเงินบาท ที่นักลงทุนเทขายสินทรัพย์ของกลุ่มประเทศอาเซียน ประเทศไทยต้องรับความช่วยเหลือทางการเงินจาก  IMF  และประเทศต่างๆ เช่นญี่ปุ่น ออสเตรเลีย และสิงคโปร์ เป็นต้น แต่ท้ายที่สุดสถานการณ์ก็คลี่คลายในทางที่ดี  
อย่างไรก็ตาม เมื่อกล่าวถึงการลงทุนในตั๋วเงินคลังของรัฐบาลโปรตุเกส นายธีรพันธุ์ มองว่าเป็นโอกาสที่ดีสำหรับการลงทุนระยะสั้น เพราะมีผลตอบแทนที่ดี และมีความเสี่ยงที่รัฐบาลจะผิดนัดชำระหนี้ต่ำ โดย บลจ. ฟินันซ่า อาจจะออกกองทุนที่ไปลงทุนในพันธบัตรรัฐบาลของประเทศโปรตุเกสหรือประเทศอื่นในกลุ่มยูโรที่จะหมดอายุลงก่อนปี 2556 โดยจะพิจารณาความเหมาะสมจากภาวะตลาด สถานการณ์ในยุโรป และผลตอบแทนจากการลงทุนในพันธบัตรรัฐบาลในประเทศเป็นหลัก